ફિલ્મની કથા-પટકથા નીરજે પોતે આલેખી છે. આખેઆખો પૂર્વાર્ધ, ઈન્ટરવલ પહેલાંના આશરે દોઢ કલાક એમણે વાર્તાનો પિંડ બાંધવામાં, કેરેક્ટર્સ ઍસ્ટાબ્લિશ કરવામાં વેડફી નાખ્યા છે. વાર્તા-પ્રસંગની હારમાળા પ્રેક્ષકને સતત કન્ફ્યુઝનમાં રાખે છે, જેના છેડા મેળવતાં મેળવતાં પ્રેક્ષક બાપડો થાકી ને ઠૂસ થઈ જાય છે. ફ્લૅશબૅકમાં શરૂ થતી ફિલ્મ અચાનક વર્તમાનમાં આવી જાય છે, ફ્લૅશબૅકમાં પણ ફ્લૅશબૅક. જ્યાં ને ત્યાં કોવર્ટ મિલિટરી ઑપરેશન અને ઈન્ટેલ અને એવા બધા શબ્દ-શબ્દસંજ્ઞા વાપરવામાં આવ્યાં છે, જે આમ જનતાના માથા ઉપરથી પસાર થઈ જાય છે. આને લીધે ‘ઐયારી’ ચૂંટેલા બુદ્ધિજીવી માટેની ફિલ્મ બની રહે છે. અને વાર્તાની પરાકાષ્ઠા આવે છે ત્યારે હત્તેરિકી, આને માટે આટલો ઉપાડો એવી લાગણી થાય છે.